**Príhovor doc. PhDr. Viery Vilhanovej, DrSc.**(V mene jubilantov)

Vážené honorability SAV, vážený pán predseda, panie podpredsedníčky, páni podpredsedovia a členovia Predsedníctva SAV, vzácni hostia, dámy a páni!

Je pre mňa veľkou cťou, že môžem prehovoriť na záver tohto seminára za všetkých jubilantov, ktorí získali ocenenie „Významné osobnosti SAV v roku 2014“, a môžem prehovoriť ako vraj vôbec prvá žena v histórii organizovania podobných seminárov. Veľmi si túto možnosť vážim. Moji predchodcovia boli nielen významnými osobnosťami a vedeckými kapacitami, ale väčšinou aj zastávali dôležité posty v Slovenskej Akadémii Vied, boli riaditeľmi, členmi Predsedníctva, podpredsedami alebo dokonca predsedami SAV . Ja som vždy bola a stále som radovým pracovníkom malého ústavu. Preto je skutočnosť, že som bola nominovaná medzi Významné osobnosti 2014 a teraz môžem stáť pred vami a prihovárať sa vám v mene všetkých ocenených jubilantov prekvapujúca a je pre mňa veľkou poctou.

Všetci jubilanti po rekapitulácii ich dlhoročnej vedeckej činnosti v SAV a uznaní celoživotného úsilia iste prežívajú pocit vnútorného uspokojenia. Mali ste možnosť vypočuť si stručný prehľad vedeckej činnosti a súkromného života nominantov, ktorí pracovali v rôznych oblastiach humanitných i prírodných vied, a ktorých spájal spoločný cieľ vedy: hľadanie pravdy. My, tohtoroční jubilanti, patríme ku generácii, ktorá žila a pracovala na rozhraní dvoch tisícročí, žila a pracovala v podmienkach opresívneho politického systému, ktorý ovplyvňoval aj vedu, obmedzoval výskum a vedecké kontakty. Získanie výsledkov porovnateľných so svetovou vedou, akceptovaných na zahraničných vedeckých fórach a publikovateľných v prestížnych zahraničných časopisoch a knihách vyžadovalo od našich pracovníkov ďaleko väčšie úsilie ako tomu bolo na pracoviskách na západ od našich hraníc. Je evidentné, že mnohí pracovníci SAV aj vtedy dosiahli pozoruhodné  aj unikátne výsledky vo svojich vedných odboroch napriek podmienkam, v ktorých pracovali. Zmena režimu a nástup demokracie im priniesol nové možnosti, aj keď veda a vedecký výskum na Slovensku zostávali a zostávajú dlhodobo podfinancované, hlboko pod priemerom iných európskych krajín.

Investície do vzdelania, vedy a výskumu sú z dlhodobého hľadiska najlepšie investície štátu.

Slovenská Akadémia Vied prechádza teraz transformáciou. Administratívna reštrukturalizácia SAV a riadenia výskumu v SR sama osebe nemá zmysel, ak sa transformácia SAV nestane možnosťou na presadenie deklarovaných zámerov a nebude sa dať využiť na ozdravenie a výrazné zefektívnenie výskumu v SAV.Či transformácia SAV skutočne povedie k významnému zlepšeniu kvality výskumu, preverí až čas.

Vedecká práca si vždy vyžadovala nielen osobné zanietenie jednotlivého pracovníka, ale bola spojená s veľkou mierou odriekania. Vedecká práca nie je zamestanie, vnímam ju ako povolanie, poslanie. Pre nejedného vedca je to hobby, celoživotná záľuba, citujúc výstižný výrok jedného kolegu, je to „možnosť v pracovnom čase zabávať sa vedou.“

Dovoľte, aby som zacitovala výrok Tierna Bokara, mudrca z kraja Bandiagara v Mali, muslimského učiteľa, veľmajstra súfiského bratstva Tidžánija:

Čo je napísané je jedna vec a poznanie druhá. Čo je napísané je fotografiou poznania, ale nie je to samotné poznanie. Poznanie je svetlo ukryté v človeku. Je to dedičstvo, suma poznatkov zdedených po našich predkoch, driemajúca v naklíčenom zrnku, ktore nám zanechali. Tak ako sa potenciál baobabu skrýva v jeho semene.

Tierno Bokar

Prekonávajúc ťažkosti a problémy sme sa aj my, tohtoroční jubilanti, usilovali svojou prácou pestovať zrnká poznania.

Dovoľte mi, prosím, aby som sa na záver v mene jubilantov poďakovala vedeniu SAV a jednotlivých ústavov SAV za to, že sa v medziach možností snažili vytvoriť pre vedeckú prácu čo najoptimálnejšie podmienky. Chcela by som sa poďakovať aj všetkým našim blízkym za ich lásku a podporu. A v mene ocenených jubilantov by som sa chcela poďakovať všetkým, ktorí nám pripravili takúto krásnu slávnosť.

Ďakujem vám za pozornosť!